CELEX: 32022R0141
Language: lv
Date: 2022-01-21 00:00:00
Title: Komisijas Regula (ES) 2022/141 (2022. gada 21. janvāris), ar ko attiecībā uz nātrija karbonātu (E 500) un kālija karbonātu (E 501) lietošanu neapstrādātos galvkājos groza Eiropas Parlamenta un Padomes Regulas (EK) 1333/2008 II pielikumu (Dokuments attiecas uz EEZ)

2.2.2022   
               
               
                  LV
               
               
                  Eiropas Savienības Oficiālais Vēstnesis
               
               
                  L 23/22
               
            
         KOMISIJAS REGULA (ES) 2022/141
         (2022. gada 21. janvāris),
         ar ko attiecībā uz nātrija karbonātu (E 500) un kālija karbonātu (E 501) lietošanu neapstrādātos galvkājos groza Eiropas Parlamenta un Padomes Regulas (EK) 1333/2008 II pielikumu
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (EK) Nr. 1333/2008 (2008. gada 16. decembris) par pārtikas piedevām (1) un jo īpaši tās 10. panta 3. punktu,
         tā kā:
         
                     (1)
                  
                  
                     Regulas (EK) Nr. 1333/2008 II pielikums nosaka Savienības atļauto pārtikas piedevu sarakstu un šo piedevu lietošanas nosacījumus.
                  
               
                     (2)
                  
                  
                     Šo sarakstu saskaņā ar Eiropas Parlamenta un Padomes Regulas (EK) Nr. 1331/2008 (2) 3. panta 1. punktā minēto vienoto procedūru var atjaunināt vai nu pēc Komisijas iniciatīvas, vai pēc dalībvalsts vai ieinteresētas personas iesnieguma saņemšanas.
                  
               
                     (3)
                  
                  
                     Uz Regulas (EK) Nr. 1333/2008 II pielikuma pamata nātrija karbonātus (E 500) un kālija karbonātus (E 501) tādos līmeņos, kas ir quantum satis, ir atļauts lietot par plaša klāsta pārtikas produktu piedevu. Cita starpā tos atļauts lietot 9.2. pārtikas kategorijā: “Pārstrādātas zivis un zivsaimniecības produkti, tostarp gliemji un vēžveidīgie”.
                  
               
                     (4)
                  
                  
                     2020. gada 9. septembrī Komisija saņēma pieteikumu, kurā lūgta atļauja nātrija karbonātus (E 500) un kālija karbonātus (E 501) lietot nepārstrādātos galvkājos.
                  
               
                     (5)
                  
                  
                     Attiecībā uz galvkāju izskatu karbonāti iedarbojas līdzīgi fosforskābei, proti, fosfātiem – difosfātiem, trifosfātiem un polifosfātiem (E 338-452), – kurus pašlaik atļauts lietot saldētos un dziļi sasaldētos gliemjos un vēžveidīgajos. Ražošanas procesā galvkāji tiek iegremdēti vannās ar sāls, citrātu un karbonātu šķīdumu, kura maksimālā koncentrācija nepārsniedz 3 % un ar kura starpniecību vannā 2–3 dienas tiek regulēts skābums. Rezultātā tiek panākta hidrēšana, produkta konsistences un tekstūras pārmaiņa un tiek saglabāta krāsa. Pēc tvaicēšanas ar karbonātiem un citrātiem apstrādātie galvkāji iemanto labākas organoleptiskās īpašības, to gaļai kļūstot mīkstākai, uzlabojoties garšai un iegūstot gaišāku krāsu nekā tādu galvkāju gaļai, kas apstrādāta tikai ar citrātiem. No pieteikuma iesniedzēja veiktās organoleptiskās izvērtēšanas jāsecina, ka, fosfātu vietā par skābuma regulatoriem piedāvātajā veidā lietojot nātrija karbonātu (E 500) un kālija karbonātu (E 501), uzlabojas galvkāju organoleptiskās īpašības un patērētāju iespaids par tām.
                  
               
                     (6)
                  
                  
                     Saskaņā ar Regulas (EK) Nr. 1331/2008 3. panta 2. punktu Komisijai, lai atjauninātu Savienības atļauto pārtikas piedevu sarakstu, kas noteikts Regulas (EK) Nr. 1333/2008 II pielikumā, ir jālūdz Eiropas Pārtikas nekaitīguma iestādes (“Iestāde”) atzinums, izņemot gadījumus, kur attiecīgais atjauninājums nevarētu ietekmēt cilvēka veselību.
                  
               
                     (7)
                  
                  
                     1990. gadā nātrija karbonāta (E 500) un kālija karbonāta (E 501) drošumu novērtēja Pārtikas zinātniskā komiteja, kas pieļaujamo dienas devu (PDD) noteica kā “nespecificētu” (3). Formulējumu “nespecificēta” izmanto tad, ja, pamatojoties uz pieejamiem toksikoloģiskajiem, bioķīmiskajiem un klīniskajiem datiem, vielas kopējā diennakts deva, kuru veido vielas dabiskā klātbūtne un tās lietošana pārtikā tādā daudzumā, kāds nepieciešams vēlamā tehnoloģiskā rezultāta sasniegšanai, nerada veselības apdraudējumu. To ņemot vērā, kā arī rēķinoties ar to, ka pārtikas piedevu atkārtotā novērtēšanā, kas paredzēta Komisijas Regulā (ES) Nr. 257/2010 (4), attiecībā uz nātrija karbonātu (E 500) un kālija karbonātu (E 501) atkārtotu novērtēšanu konkrētas prioritātes nav izvirzītas, Komisija uzskata: par skābuma regulētājiem attiecībā uz neapstrādātiem galvkājiem atļaujot izmantot nātrija karbonātus un kālija karbonātus, šis saraksts ir atjaunināts tādā veidā, par kuru nav domājams, ka tas ietekmēs cilvēka veselību, tāpēc Iestādes atzinumu lūgt nav nepieciešams.
                  
               
                     (8)
                  
                  
                     Tātad Regulas (EK) Nr. 1333/2008 II pielikumā pārtikas kategorijā “9.1.2. Nepārstrādāti moluski un vēžveidīgie” par skābuma regulatoriem attiecībā uz galvkājiem līmeņos, kas ir quantum satis, ir lietderīgi atļaut lietot nātrija karbonātus (E 500) un kālija karbonātus (E 501). Tā kā attiecībā uz saldētiem un dziļi saldētiem gliemjiem un vēžveidīgajiem nolūks ir samazināt fosfātu lietošanu: attiecībā uz neapstrādātiem galvkājiem par fosfātu alternatīvu lietot nātrija karbonātus un kālija karbonātus būtu jāatļauj tikai attiecībā uz tādiem saldētiem un dziļi saldētiem galvkājiem, kas nav (jau) apstrādāti ar fosforskābi – fosfātiem – di, tri un polifosfātiem (E 338-452).
                  
               
                     (9)
                  
                  
                     Tādēļ Regulas (EK) Nr. 1333/2008 II pielikums būtu attiecīgi jāgroza.
                  
               
                     (10)
                  
                  
                     Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
                  
               IR PIEŅĒMUSI ŠO REGULU.
         
            1. pants
            Regulas (EK) Nr. 1333/2008 II pielikumu groza saskaņā ar šīs regulas pielikumu.
         
         
            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2022. gada 21. janvārī
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 354, 31.12.2008., 16. lpp.
         
         
            (2)  Eiropas Parlamenta un Padomes Regula (EK) Nr. 1331/2008 (2008. gada 16. decembris), ar ko nosaka vienotu atļauju piešķiršanas procedūru attiecībā uz pārtikas piedevām, fermentiem un aromatizētājiem (OV L 354, 31.12.2008., 1. lpp.).
         
            (3)  Pārtikas zinātniskās komitejas ziņojumi, 25. izdevums, 1991. g., 13. lpp. (https://ec.europa.eu/food/system/files/2020-12/sci-com_scf_reports_25.pdf).
         
            (4)  Komisijas Regula (ES) Nr. 257/2010 (2010. gada 25. marts), ar ko izveido programmu, lai atkārtoti novērtētu pārtikas piedevas, kas atļautas saskaņā ar Eiropas Parlamenta un Padomes Regulu (EK) Nr. 1333/2008 par pārtikas piedevām (OV L 80, 26.3.2010., 19. lpp.).
      
      
         
            PIELIKUMS
            Regulas (EK) Nr. 1333/2008 II pielikuma E daļu groza šādi:
            
                        i)
                     
                     
                        pārtikas produktu kategorijā 09.1.2. “Neapstrādāti gliemji un vēžveidīgie” pēc ieraksta par E 385, kalcija dinātrija etilēndiamīntetraacetātu (kalcija dinātrija EDTA), ievieto šādus ierakstus:
                        
                                    “E 500
                                 
                                 
                                    Nātrija karbonāti
                                 
                                 
                                    
                                       quantum satis
                                    
                                 
                                 
                                    (95)
                                 
                                 
                                    tikai saldētos un dziļi saldētos galvkājos
                                 
                              
                                    E 501
                                 
                                 
                                    Kālija karbonāti
                                 
                                 
                                    
                                       quantum satis
                                    
                                 
                                 
                                    (95)
                                 
                                 
                                    tikai saldētos un dziļi saldētos galvkājos”
                                 
                              
                  
                        ii)
                     
                     
                        aiz 90. zemsvītras piezīmes pievieno šādu 95. zemsvītras piezīmi:
                        
                                    “(95)
                                 
                                 
                                    nedrīkst lietot kombinācijā ar fosforskābi – fosfātiem – di-, tri- un polifosfātiem (E 338-452)”.